Úr penna stjórnarmanna LÍ . Heilbrigðisstefna í öngstræti . Þórarinn Guðnason Í pistlunum Úr penna stjórnarmanna LÍ birta þeir sínar eigin skoðanir en ekki félagsins . Heilbrigðisstefnan til 2030 sem nú bíður samþykkis Alþingis er því miður ekki afrakstur faglegrar og nútímalegrar stefnumótunarvinnu sem sátt hefur náðst um í samfélaginu , heldur liður í að ríkisvæða heilbrigðisþjónustuna hratt og hljótt . Í stuttu máli fer hefðbundin stefnumótunarvinna eftir skýrri aðferðafræði í fjórum þáttum : Í fyrsta lagi gagnaöflun og stöðumati , í öðru lagi greiningu gagna , í þriðja lagi tillögugerð um innleiðingu og mælanleg markmið og síðast en ekki síst aðgerðaáætlun og eftirfylgni . Fyrir liggur að þessu ferli var alls ekki fylgt við gerð heilbrigðisstefnunnar . Það er bagalegt því markmiðssetning og mælikvarðar eru hornsteinar árangursmats stefnumótunarvinnu . Aðgerðaáætlun er síðasta þrepið í vinnunni en þá eru aðgerðir stefnunnar innleiddar og bundnar inn í kerfin , menninguna og verklag allt . Enga slíka aðgerðaáætlun er að sjá í tillögunni sem nú liggur fyrir . Textinn hefur afar lítið breyst í ferlinu , þrátt fyrir fjölmargar ábendingar fagfólks og leikmanna á fundum , á Heilbrigðisþingi og í samráðsgáttinni . Til dæmis er nær ekkert fjallað um endurhæfingu , öldrunarþjónustu , sjúkraflutninga , lýðheilsu , forvarnir , hjúkrunarheimili og geðheilbrigðismál . Hvernig má þá vera að akkúrat þetta var haft útundan í stefnumótuninni ? Einnig vantar að mestu umfjöllun um stóran , vaxandi og mikilvægan hluta kerfisins okkar en það er heilbrigðisþjónusta utan sjúkrahúsa . Gæðin þurfa að vera framúrskarandi . Heildstæð og vönduð langtímastefnumótun er forsenda slíkrar þróunar og nauðsynleg við uppbyggingu , skipulag og rekstur hagkvæms heilbrigðiskerfis . Sú brotakennda stefna um ríkisrekna heilbrigðiskerfið sem nú liggur fyrir Alþingi er ljósárum frá því að vera slíkt plagg . Ég hvet þingmenn til að hafna núverandi plaggi en fela ráðuneytinu að hefja vandaða faglega vinnu við mótun heilbrigðisstefnu allra landsmanna , leita til þess aðstoðar fagmanna í stefnumótun og leggja þannig fjármuni til verkefnisins að unnt sé að vinna það af ítrustu fagmennsku . Framtíð heilbrigðiskerfisins okkar er í húfi .